khistorydata/jeongjo-sjw-relations huggingface dataset:
정조 19년
申耆以兵曹言啓曰本曹草記前虞候朴載熙所陳諸條稟處事批旨內近來人工謀日甚設有渠父渠兄之言孰肯不避訊推爲此擧乎況其言皆有依據朴載熙口傳單付訓鍊副正非爲渠也欲革諸弁冶容塗粉之習也回啓例限三日則何去而始待促敎書納乎卿則推考諸條中其一正輦陪事不可不釐正者莫先於此事其所重何如則以來處不知根着不明者充定有識之欲爲釐正久矣古則都民皆有身役輦陪雖亦碎頭以今次次除役竝與掃雪代氷之雜役而不爲之時其所亂雜之莫甚不問可知則身爲本兵之長看作不緊之說漫漶回啓萬萬駭然卿則爲先越俸一等今日內更爲草記回啓事命下矣正輦陪所重何如則雖一名不可以無根着無來歷之人參入於其中矣本曹雖於良丁中考見三式戶籍充定額數而係是無料之役願入者少難保其箇箇有根着來歷雖欲更抄其勢與案付者別無優劣顧今釐正之道莫如厚其料布料布厚則願入者必多願入者多則可以精抄而許多名料布猝難區劃若於訓局原軍中別擇其謹實可合者移定正輦陪移正之代令本局從便區處此旣莫重之任宜有優厚之擧本曹所在正輦陪保布亦爲分等加給之地則似合事宜惶恐敢啓傳曰此何草記乎捧納承旨推考爻周還給可也
정조 19년
申耆以備邊司言啓曰外方徵債防塞時京司一體擧行而年分回啓後自本司草記知委事因特敎定式矣今年外方徵債旣已限明秋防塞京司徵債亦爲一體防塞之意分付法司何如傳曰允
정조 19년
兪漢寧以義禁府言啓曰時囚罪人朴長卨以前任順興府使時穀物減數納供奏事不以實罪今方照律以入當初處分至爲嚴重而杖一百徒三年反或太輕有違於二罪俱發從重論之律文以今番罪目添書於前罪目依前處分放之田間何如傳曰允
정조 19년
刑曹啓目慶尙道審藥鄭珖亦御藥事體何等重大而其所擧行若是不謹則誠極該然考律重勘何如判付啓昨年嚴處之後又復犯科極爲該然而道有道伯渠何足責待城門開逐送嶺營付之道伯爲旀更封之際若有一毫侵懲於民邑是如可如有現發則其矣身嚴刑三次巨濟府勿限年定配事分付道臣爲良如敎
정조 19년
禁府啓目殷栗前縣監金致光原情云云傳旨內辭緣泛稱遲晩所當請刑是白乎矣曾經侍從不爲請刑載在大典通編議處何如判付啓功議區別考律勘放後草記爲良如敎
정조 19년
司諫尹序東啓曰臣賦性昏庸言議巽軟本不合於淸朝耳目之任而前後除旨間或膺命每自循省恒切慙愧向者猥叨臺職適値慶月只知分義之是懼粗伸叩謝之忱矣伊後堂疏之論出而斥之以無端闕啓譏之以貽羞無餘臣滿心慙恧無所容措名以言官旣被貽羞之論則臺端一步便成鐵限見帶之職何敢爲承膺之計而天牌屢降促敎荐下情窮勢蹙逃遁無路不得不冒沒出肅自顧處義大壞廉防以此情踪其何可一刻晏然於臺次乎請命遞斥臣職答曰勿辭
정조 19년
掌令吳翰源啓曰噫嘻痛矣柳師文之罪可勝誅哉渠以極逆之父惟當畏死縮首恭竢當律之不暇而乃敢偃息城闉延攬人客不少畏蹙益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有耳皆聞而至登諫長之疏論致有法曹之捉囚則此其星漢父子凶肚相傳逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天網大恢遽下疎放之敎國法之隳壞已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情夬正王法噫澤遂弘燮兩賊凶圖逆節尙忍言哉窩窟於厚麟羽翼於能範締結綢繆之狀思之膽掉言之骨顫而有此澤賊支屬移配豐川之命弘賊兩弟全然放送之命臣於此不勝愕然憂歎之至第伏念莫嚴者隄防也莫撓者刑法也今若使凶醜餘孽咸聚善地放還鄕里有若無故平民之安土奠居者然則公法掃地後弊難言請還寢澤遂等支屬移配放釋之命俾凶孽知懼刑章得伸焉新除授執義柳畊時在京畿始興地持平洪秉臣時在永平地請竝斯速乘馹上來事下諭答曰不允末端事下諭事依啓
정조 19년
獻納閔師宣啓曰罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿情莫泄請金甲島爲奴罪人克觀古今島爲奴罪人克泰更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狼之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之隳壞已無可言輿憤之轉激去而益甚請亟寢秋曹罪人柳師文放釋之命仍令王府設鞫嚴問夬正典刑噫澤弘兩賊卽能範之羽翼厚麟之部曲而締結綢繆之狀思之膽掉言之髮豎今此澤賊支屬之團聚善地弘燮兩弟之全然放釋實是意慮之所不到瞻聆之所大駭殿下何爲而有此過中之擧也隄防由是而大壞刑法因此漸紊則方來之憂庸有極哉請還寢澤遂支屬弘燮兩弟移配放釋之命俾凶孽知懼刑章得伸焉噫嘻金聖鐸亦一宗社之罪人也傳鉢於玄逸護法於來善敢訟四字凶言闖呈丁巳一疏指意之叵測情跡之窮凶昭不可掩乃至於聖怒斯赫鞫刑竄配其有關於隄防之大義顧何如而遽因其孫之訟冤至命罪名之分揀王章有隳壞之憂凶孽有覬覦之漸其爲方來之慮實甚無窮請亟寢金聖鐸罪名分揀之命司諫尹序東以臣賦性昏庸言議巽軟本不合於淸朝耳目之任而前後除旨間或膺命每自循省恒切慙愧向者猥叨臺職適値慶月只知分義之是懼粗伸叩謝之忱矣伊後堂疏之論出而斥之以無端闕啓譏之以貽羞無餘臣滿心慙恧無所容措名以言官旣被貽羞之論則臺端一步便成鐵限見帶之職何敢爲承膺之計而天牌屢降促敎荐下情窮勢蹙逃遁無路不得不冒沒出肅自顧處義大壞廉防以此情踪其何可一刻晏然於臺次乎引嫌而退一時論斥何必深引不可以此輕遞言官請司諫尹序東出仕答曰不允末端二件事處置事依啓
정조 19년
申耆啓曰司諫尹序東一日再啓煩瀆退待物論矣敢啓傳曰知道
정조 19년
校理沈奎魯修撰李基讓等疏曰伏以臣等卽伏見禁府啓目判付下者以李晴仍任館職使卽出肅入直臣等相顧愕眙繼之以憂歎也噫彼李晴卽星賊之死友血黨也衣食家舍之相資章奏文字之相議者擧世之所共知也則星賊之始呈凶疏也聚首參論者卽晴是也師文之肆發悖說也接膝酬酢者亦晴是也前後臺論未蒙兪音中外輿情方切共憤不意玉署除旨遽及有罪未勘幾年廢棄之蹤繼於王府啓目特下見職仍任卽爲肅謝之命此何擧也此何事也天下寧有是耶臣等職忝論思旣不能匡救闕失又不能明張聲討致有此萬萬過中之擧臣等誠惶且恧而渠敢自同無故揚揚出肅則臣等何忍視以同僚與之伴直乎玆不得不略暴忠憤徑出禁扃伏乞聖明俯垂諒察亟寢王府判下之命以嚴隄防仍治臣等擅離之罪以肅朝綱焉臣等無任云云省疏具悉參論與酬酢之跡有誰見之則聚首接膝云云何太無理李晴之已蒙舊晢姑勿論豈可隨人口吻敢呈似此之疏乎當初造言自有其人間因晴供亦別玉石爾等事豈成說爲先從重推考
정조 19년
修撰鄭東幹疏曰伏以臣姿性庸愚知識淺短而釋褐之初恩及先故追念講肆之舊至紆賜祭之渥感結幽明榮動門闌拂拭陶甄驟躐淸塗前後歷揚罔非踰濫而少無絲毫之報恒切感戴之忱果然過分招災沈痾纏身杜門屛蟄永謝朝籍兩年于玆矣乃於千萬夢想之外玉署除旨忽降於跧伏訟愆之中遺簪復記闔門攢手召牌儼臨感淚被面螻蟻賤品何以得此於君父也枯籜復春蟄蟲聞雷義當竭蹶趨承以伸銜結之忱而乃敢連事逋慢殆蔑嚴畏之意臣罪至此實合萬殞而不惟不加重勘遽紆中批特恩俾開進身之路有若曲爲之地臣尤驚惶銘鏤圖報無地不得不冒沒出肅少效叩謝之義而顧臣自來情勢與前無異因仍蹲冒有愧廉防不待臣言之畢陳庶蒙聖明之俯燭而仍伏念門戶不幸世變層生奸孽近出實有隴西之恥別族先見愧無智果之識私心憤痛有倍他人矧今側席求助之日凡在言事之列者擧效一得之見各執藝事以應明旨而臣旣不敢自居於論思之任又無夙講於對揚之謨虛縻屢日未效一言以此空疎蔑裂之蹤易任淸朝顧問之責也哉反復思惟無望承當莫若退守本分斂跡投閒以卒我聖上終始生成之澤區區至願亶出悃愊且念臣之偏母年近八耋素患癖積之疾添劇於換節之際食飮全却氣息凜綴臣本終鮮無人扶將方此晝宵左右不得跬步離捨時月之內萬無束帶趨朝之望冒控短章徑歸私次伏乞天地父母俯垂諒察特許鐫改臣職名俾便救護仍治臣瀆擾之罪以肅朝綱不勝顒祝臣無任云云省疏具悉爾其勿辭救護母病
정조 19년
乙卯十月二十日辰時上御誠正閣藥房入診諸承旨持公事入侍時藥房提調李時秀左承旨李祖承右承旨申耆左副承旨李儒慶右副承旨兪漢寧同副承旨李庚運假注書具得魯尹命烈記注官金良倜記事官吳泰曾檢校直閣金勉柱醫官柳光翼金孝儉金光國周命新李周憲張宅祚以次進伏訖時秀曰日氣頗寒聖體若何上曰一樣矣時秀曰王大妃殿氣候何如上曰一樣矣時秀曰惠慶宮氣候何如上曰一樣矣時秀曰醫官待令使之入診何如上曰置之可也上曰嶺南貢蔘全是家蔘乎時秀曰雖非純納家蔘而間多混入矣上曰退蔘則捧置本院待更捧後還給而雖自京貿納勿使歸弊於小民可也時秀曰關西及嶺南年例封進皮荻粟各有期限而關西之咸從嶺南之尙州善山兩邑皆已封進密陽一邑過期不納以致今日不得如式進獻事體所在不可無警勵之道不飭之該道臣罷職當該封進邑守令令該府拿問處之何如上曰依爲之道臣事切切駭然而重於此之蔘品爲念此時民弊初不處分至於問備近於太歇其不謹之罪爲先關問守令拿處待畢捧糴捧傳旨可也出擧條時秀曰諸道分等狀啓今旣齊到舊還當爲分排知委矣關西海西及北關三道則已因分等狀啓分數行會湖南湖西兩道則竝蒙停退之恩京畿則分等狀啓中以各年舊還不可擧論爲辭特旨許施亦當在停退之中四都中松都則初無舊還名色華城廣州江華則各年舊還各有多寡而三都皆是畿甸之地畿甸諸邑旣不擧論則三都宜無異同舊還竝勿論只以昨年停退條收捧而華城則尤甚之次戶分數仍停旣有特旨判下廣州江華昨年停退條竝依畿伯狀請分數收捧嶺南各年舊還合爲十一萬餘石昨年停退條雖與舊還稍異當捧之數旣如是夥然則各年舊還有難一時竝督舊還分排姑爲安徐統營還穀散在三南諸邑三南舊還旣不分排則統營舊還亦宜一例施行而統營昨年停退條之在於三南者仍停與收捧各依該道該邑例擧行至於關東一路則舊還都數不過爲四千四百餘石而旣無昨年停退又値今秋豐稔此則準數收捧之意竝爲分付似好正當捧糴之時不可不趁卽分排行會大臣之意如此故敢此仰達矣上曰依爲之出擧條上曰無公事承旨先退可也耆儒慶庚運退出漢寧進奏公事命啓下書判付訖漢寧曰京外啓覆罪人推案纔已修整矣初再三覆日字令日官推擇則初覆今月二十二日再覆二十四日三覆二十七日爲吉云以此日擧行之意分付該曹何如上曰依爲之大辟至重啓覆之不爲已久今年則尤豈可闕爲首相登筵可以爲之待擇日啓下强參與否遣史官聞于領相以啓可也出擧條仍命書傳敎曰今聞備郞回奏之言左相病患尙未差可姑難從近登筵云在前如此之時原任大臣有代行次對之擧矣一月六對原任間參卽肅廟朝受敎而先朝則次對時奉朝賀亦有同爲入侍之例見今民事豈無可爲之事原任次對明日來會事遣備郞傳諭于李判府事又命書傳敎曰左相家遣御醫看病齎傳相當藥物命書榻敎曰親試試官南公轍徐有榘病代李晩秀金勉柱爲之朔試射試官尹行恁在外代李肇源爲之仍命退承史以次退出
정조 19년
乙卯十月二十日巳時上御重熙堂暗行御史入侍時行左承旨李祖承假注書具得魯記注官金良倜記事官吳泰曾御史鄭晩錫以次進伏訖上曰鎭屯事果何如晩錫曰前屯將頗多鄙貪之謗雖未知其入己與否而多是鎭屬之作弊矣上曰李完基則何如云乎晩錫曰有譽無謗而束下頗不足矣上曰捧還則何如晩錫曰還穀精實而無他民弊矣仍命退諸臣以次退出
정조 19년
行都承旨黃昇源病行左承旨李祖承坐右承旨金啓洛坐左副承旨鄭尙愚坐直右副承旨李光益坐同副承旨李肇源坐直注書二員未差假注書具得魯仕直尹命烈仕事變假注書柳台佐仕
정조 19년
金啓洛啓曰大司憲持平一員未差執義柳畊持平洪秉臣在外掌令李春輔吳翰源呈辭監察茶時之意敢啓傳曰知道
정조 19년
金啓洛啓曰玉堂備員間視事頉稟之意敢啓傳曰知道
정조 19년
傳于李光益曰時囚罪人成德雨放送
정조 19년
傳于金啓洛曰不緊當該承旨李儒慶遞差申耆等亦爲遞差
정조 19년
傳于李祖承曰承旨未差之代行副護軍李光益除授牌招察任
정조 19년
傳于金啓洛曰承旨前望單子入之待下批牌招察任
정조 19년
承旨前望單子入之金啓洛鄭尙愚李肇源落點
정조 19년
傳于李祖承曰每事順其勢則人亦悟其理昨夜新啓之例批者此也竝依前下下敎擧行事分付
정조 19년
傳于金啓洛曰處分欲爲節拍前判尹徐有隣敍用仍任前職牌招察任
정조 19년
傳于金啓洛曰禮使之意更難强迫京畿監司徐有防許遞今日政差代目今畿邑民事一日瘝曠可悶待下批使之當日交龜
정조 19년
有政吏批判書沈煥之內閣進參判洪明浩進參議宋煥箕在外右承旨金啓洛進以玄重祚爲持平李尙寯申溆爲正言沈興永爲副校理韓致應爲副修撰金文淳爲判尹德山縣監權煒鎭岑林淳浩相換前領議政許積復官爵事承傳麗王陵參奉單王致宏廣州留守單徐有隣以沈頤之爲京畿監司
정조 19년
兵批判書李得臣進參判李益運入直進參議李羽晉病參知未差行左承旨李祖承進以李身敬爲宣傳官以李東芳爲忠翊將以張鉉宅爲都摠經歷以李殷福爲江華中軍以吳尙慶爲同知護軍吳毅常申禹相韓光植鄭東觀韓興裕黃乃正李羽逵單付副司直趙鎭寬金魯永沈頤之李鼎揆蔡弘履林濟遠蔡弘遠李鼎德申耆李儒慶兪漢寧李庚運李普天趙德潤高宅謙沈奎魯金羲淳宋翼孝金銑李明孚李寅采單付副司果李基讓林漢浩李德鉉單付副司正尹命烈單付
정조 19년
李肇源以吏批言啓曰正二品監司京職兼差事載在法典矣新除授京畿監司沈頤之資級乃是崇政依例兼監司下批後送西之意敢啓傳曰知道
정조 19년
李光益啓曰合辭闕啓事甚未安今日政新除授兩司諸臺竝卽牌招何如傳曰臺諫臺諫乎古之臺諫執法今之臺諫壞法宮筵下敎卽一象魏則其後怪怪洗面之事指不勝摟特因其言之多出於難責反坐之人含垢者久矣大懲創之擧豈無斟定于中者而纔有一事人人各疏如儒生呈券武擧掛單之弊習尙不知改有國有君不從其令者豈可以言官待之乎無別般附陳之見而隨衆各疏之近日三司諸臣一竝罷職未肅拜諸臺亦爲許遞前望單子入之
정조 19년
金啓洛以兵批言啓曰正二品監司京職兼差載在法典矣新除授京畿監司沈頤之資級係是崇政當爲知中樞下批而時無見窠依例作闕下批之意敢啓傳曰知道
정조 19년
傳于李肇源曰京畿監司交龜廣州留守肅拜各別催促
정조 19년
傳于鄭尙愚曰受符事體有關師律則城鑰之仍留已久尙無動靜可知其尙留城外廣州留守徐有隣從重推考各別嚴飭斯速受符
정조 19년
傳于李光益曰廣州留守肅拜各別催促
정조 19년
傳于李肇源曰當該兵曹郞廳拿處
정조 19년
鄭尙愚啓曰廣州留守徐有隣恩補之下謂有情勢席藁近郊不爲入來密符祗受何等體重城鑰仍留連下飭敎而更鼓將撤無意肅命揆以事體萬萬未安推考警責何如傳曰允各別嚴飭斯速應命
정조 19년
兵曹口傳政副司果申鳳朝單付
정조 19년
李肇源以領議政意啓曰臣箚子批旨內啓覆時首相不爲備員而亦有爲之之例乎問其例政府草記事命下矣取考政府所在謄錄則先朝亦多領相有故或未差時左右相進參爲之之例當宁丙申亦有領相未差而左右相進參爲之之例之意敢啓傳曰待右相去來時刻磨鍊事該房知悉可也
정조 19년
政府草記仍傳于金啓洛曰此批答遣史官傳諭
정조 19년
金啓洛以兵曹言啓曰本曹草記各廳堂下武臣朔試射時未滿四矢人決棍無分人汰去事批旨內知道卿素稱善射而近不開絃如至疲甚殘之訓鍊奉事何足責乎參軍安興贊姑先決棍懲勵自卿先爲肄習以爲董飭之地可也事命下矣依傳敎訓鍊參軍安興贊決棍十度之意敢啓傳曰知道
정조 19년
金啓洛以兵曹言啓曰因政院啓辭袷衣軍兵等分付該曹及各該營考例分給事允下矣禁軍朴漢弼扈衛軍官奇景說各木綿一疋去核二斤分給之意敢啓傳曰知道
정조 19년
金啓洛以兵曹言啓曰因政院啓辭宣傳官摘奸以來者令該曹考例爲之事分付事命下矣丹鳳門軍士崔順乭等三名敦化門軍士趙東鉉等七名金虎門軍士李奉玄等三名南所軍士權淑等二名景秋門軍士朴夬福等二名曜金門軍士高尙大西所軍士元太丁等三名宣仁門軍士韓昌福等二名東所軍士權大惡北所軍士金萬白等合二十五名旣着襦衣依近例各去核二斤分給之意敢啓傳曰知道
정조 19년
金啓洛以兵曹言啓曰今十月二十日各廳堂下武臣朔試射時都摠府都事金鍾翕安㢞訓鍊院判官柳啓源主簿李萬吾武臣兼宣傳官李榮大黃仁燁李憲述南燦部將權珏朴鼎煥等未滿四中武臣兼宣傳官鄭日憲諸景彧等五月朔退試時未滿四中竝依定式各決棍十度宣傳官柳曮柳葉箭一中騎芻二中武臣兼宣傳官閔百勳柳葉箭二中騎芻一中部將金應瑞柳葉箭一中鐵箭一矢一百步騎芻一中印宗瑞五月朔退試時柳葉箭二中騎芻一中以矢數計之則雖未滿四中騎芻例有倍劃之規竝依此例勿爲決棍訓鍊院參軍安興贊無分依例汰去至於呈辭受由人等退試次姑爲懸頉以入之意敢啓傳曰知道卿素稱善射而近不開弦如至疲甚殘之訓鍊奉事何足責乎參軍安興贊姑先決棍懲勵自卿先爲肄習以爲董飭之地可也
정조 19년
金啓洛以兵曹言啓曰南行宣傳官李載弘未滿十朔成才間姑爲停試之意敢啓傳曰知道
정조 19년
金啓洛以訓鍊都監言啓曰依政院啓辭批旨金虎門入直軍金光國金喜得等處各木綿一疋去核二斤考例分給之意敢啓傳曰知道
정조 19년
金啓洛以訓鍊都監言啓曰今十月二十一日上齋生應製時因兵曹節目北營入直標下軍三十名依定式除標信除出入直別將李明奎率領集春門外把守事畢後還入直所之意敢啓傳曰知道
정조 19년
金啓洛以禁衛營言啓曰依政院啓辭批旨衣薄鄕軍弘化門入直軍徐命乭朴日孫銅龍門入直軍張龍甲趙德世等處各木綿一疋去核二斤考例分給之意敢啓傳曰知道
정조 19년
金啓洛以二所巡廳言啓曰去夜三更三點量執捉戶曹書吏金舜元庫直高夢弼詰問其犯夜委折則擧行於整釐廳還歸本曹云而旣無文跡又無夜標只欲免夜禁誦傳軍號軍號非渠之所當知而私自傳播不勝驚駭爲先移送秋曹之意敢啓傳曰幺麽書庫何敢草記當該巡將推考
정조 19년
李肇源以刑曹言啓曰因西部牒呈犯夜人李根郁致死委折依例檢驗之意發甘矣卽接該部都事李所報則巡邏校卒等諸招以爲今十八日夜二更行到軍器寺橋邊有一乞人仰臥於泥塗中時値雨雪單衣盡濕奄奄無省覺而此等乞人見卽區處事曾有將令故渠輩同力舁置於筆前契座更幕灌以溫水亦不能呑下故巡軍二人座更軍二人同爲守直看護矣四更量仍爲致死條故卽爲走告於大將云各人所招一辭同然且檢屍體則渾身上下無一痕損諸般症形相符於法文中饑凍致死條故實因以饑凍致死懸錄而校卒等更無究覈之端云矣屍帳中仰合諸處旣無痕損而腹肚低陷肉色痿黃等諸症沕合於饑病凍死之法文則成獄一款初非可論故覆檢則不爲擧行巡卒軍之擔置幕中旣出於遵將令恤人命之意而無他可疑之情跡則別無究問之端竝卽決放之意敢啓傳曰知道放送可也
정조 19년
李光益以義禁府言啓曰時囚罪人金致光原情公事判付內功議區別考律勘放後草記事命下矣金致光傳旨內單代爲二千三百六十八石零虛留爲四百八石零儲置小米虛留爲二十六石零舊逋之入於還分者爲二千三百石零云單代申飭前後非一儲置法意尤爲嚴重虛留逋欠之若是夥多所犯雖異俱係法外穀品之麤劣文書之淆雜又如此而守令漫不致察一任吏奸民受其害事之痛駭莫此爲甚殷栗縣之三罪俱發尤有甚於海州安岳兩邑旣已現發不可不嚴査勘處令該府拿問分輕重考律勘罪罪取考律文則大明律制書有違條有曰凡奉制書有所施行而違者杖一百大典通編倉庫條有曰還上虛錄反作守令徒三年定配又五年禁錮名例有曰二罪俱發以重者論推斷條有曰犯私罪杖一百以上之罪告身盡行追奪徒流以下之罪喪前所犯而喪後發覺者從勘斷時收贖矣金致光無功議云從重論告身盡行追奪又五年禁錮而徒三年定配以喪前所犯收贖放送何如傳曰允
정조 19년
領議政洪樂性箚曰伏以臣於昨日史官之來詢啓覆時進參與否也目下病狀猝當劇寒重添感冒委頓叫痛末由蠢動敢以末由趨進之意冒昧附奏伏枕惶隕罔知攸措第念啓覆國之大政也臣忝居相職固當竭蹶趨參而顧臣衰癃昏耗日甚月加尋常簿書莫能照檢平易事理莫能領會矧如殺獄文案之浩繁疑晦者以此精神省識萬無領略肯綮斟酌可否之望則固不宜冒進於論決之地而況病情之添苦如右所陳尤無以自力登筵矣旣犯逋慢之科又著瘝曠之失達宵悚蹙無地自容且臣於向日引免之章申暴溺職之狀決非援例飾讓亶是據實陳情而誠淺辭拙未蒙鑑諒不勝惶愧之忱而伏見昨下原任大臣進參次對之敎益切慙悚之至緣臣冒據匪據當退不退已使僚相獨賢者于玆三載而至於今日賓對又將使原任替勞雖荷聖明之曲庇私心不安容有極哉且聞原任大臣亦以身病不得承命云今日賓對之命寔出於重民事之盛念而竟又寢而不行則此莫非由臣竊位曠職之罪也元輔之職責任益重誠非如臣所敢忝叨則尤豈可視作養病之坊而回戀寵祿不思所以引退之計哉況念今年穡事雖曰穴農畿湖之間最多失稔纔經大歉之餘民生困急甚於倒懸此正廊廟之臣殫誠盡心設施拯救之時而一籌半畫未能措施殆無異乎越視秦瘠因此而反貽憂勞於聖上夙夜憧憧宵旰不遑於是國體徒損臣分益虧未知從古以來雖多素餐伴食之宰相而果有如臣之甚者耶伏願聖明念首相職任之重察微臣衰病之實亟賜遞免改卜賢德以重國事以安微分焉取進止答曰省箚具悉卿懇寒事有甚於至臘日氣未參何傷卿須安心而啓覆時首相不爲備員而亦有爲之之例乎問其例
정조 19년
右議政蔡濟恭箚曰伏以臣卽伏聞明日有啓覆之命聖心之不遑寧處憂勤庶事臣實欽仰萬萬竊念啓覆國之大事也必元輔主之而或値首席曠闕或値情勢難强則左右相之替以行之亦不無已例矣見今領左兩相皆以病不可詣朝堂其次臣是已在臣道理義分安敢以癃老無省覺辭不赴重貽尸素之譏乎臣之背寒賤疾已是數十年貞疾每當冬沍發作如期數日以來因初寒忽地折綿宿症復肆以綿以毛重重貼傳而波咜之聲猶不能絶於口重以感氣侵凌起動不得雖粥飮之時或小呷者衾褥之內擧首俯接而止以此病狀雖欲拚死趨進萬無其望當玆寒威聖躬不恤勞動必欲臨御外殿以決大辟而緣臣病無人事使國之大事寢而不行則臣之罪戾當如何也玆敢和囈草箚仰瀆崇嚴伏乞亟削臣議政之名改卜賢德使國事無閼臣分少安千萬幸甚取進止答曰省箚具悉卿懇所愼旣如此何可强之三相俱不參啓覆停止事分付該曹卿須安心愼攝仍傳曰此批答遣史官傳諭相當藥物遣御醫傳之
정조 19년
判府事李秉模箚曰伏以臣獲蒙恩暇歸省先壠榮被松榟感結幽明病淹鄕廬强策入都而觸冒風雪一倍添劇萬無時日內趨朝之望方切悚惶之中不意昨者備郞傳宣聖敎以僚相有病至引肅廟朝受敎及先朝次對時奉朝賀亦參之例命臣來會繼以旣有次對入來之命御眞大奉審勿爲參班之意閣屬官臨宣聖諭臣聞命惶隕益不知措躬之所原任大臣之代行次對其例甚罕有非如臣所敢承當者矧今病狀如右所陳雖欲冒沒趨承其勢末由臣罪至此益無所逃伏願聖明亟降處分以肅朝綱千萬幸甚臣於近來非常之過擧所欲洞陳者不止一二而顧此病伏登筵未易神思昏短又無以强構文字伏枕憂歎無任抑鬱之至取進止答曰省箚具悉卿懇雖非今日自有後次卿須安心俟間出令仍傳曰此批答遣史官傳諭
정조 19년
敎廣州留守徐有隣書王若曰彈章屢徹於上聽殆無餘地霈恩特許於外補所恃惟天人雖云云予實惓惓顧彼南漢之巖阻卽我東國之金湯蓋當湖嶺間衝要舟車粟帛之大都會粤自祖宗朝施設陰雨桑土之所綢繆前後沿革之不同始置尹而控制內外形便之各占遂分司而董釐際玆政化之鼎新爰得營府之復舊殆同唐三鎭之遙領不必分而二之遂倣漢北軍之留屯所貴合爲一也廣謀獨斷寧貽作舍之譏成始圖終政急固圉之策惟卿夙負才諝偏荷眷知顧多年委任之衷惟期殫誠而效力以平日報答之志豈欲植黨而營私然兄弟權柄之久叨未免恩怨之叢積而朝廷議論之或異以致指目之橫生豈其然乎何聲罪之至此未忍捨矣惟滌瑕之是圖玆授卿以廣州府留守兼南漢守禦使卿其撫念宿愆克奏新效冗兵冗食之悉去方屬革弊之辰斯城斯池之足憑宜軫豫備之術保障兼繭絲之責爲任不輕留司掌閫鉞之權紆眷冞篤是謂因罪而徼福寧不戴德而御恩於戲天地竝容於群生幾費化育之澤雨露若偏於一物須體全保之心故玆敎示想宜知悉知製敎崔光泰製進
정조 19년
親臨春塘臺上齋生製述榜賦三下一生員朴宗羽父麟源三下進士金啓溫父魯鎭鄭弼東父澣上生員洪祜淵父景聖朴弘源父師憼進士韓永益父錫圭生員金啓河父鼎鎭李永老父敬倫進士權燁父萬衡李鍾夏父世璞生員李尙愚父仁秀生父英秀進士權馥父熻草次上進士南學中父履福生父履祚生員趙鎭壽父宇喆體怪進士李㷞父殷賓
정조 19년
吾心如稱賦御考生員朴宗羽三下一天君儼其降衷明日鏡而止水儀精一於舜中眷平正於莘阿金稱煌其往省心爲甚於應物權然後而乃知意所之而靡忒丹衷炳於二朝老臣心於開濟恢平立之兩間思宮府之一體喜勤攻之有人期臧否之惟公顧事應之未已最是心之難平心易牿於茅蹊事或累於靈臺方塘映以寶鑑得其正者幾希惟大人之異衆澹無間於物我開八窓之虛明受萬物之紛總一輕重於方寸請以喩夫珠稱斤兩在於意內分數明於胸中我如故於旣已羌不偏而不倚强名之以曰稱理則同於應事寧或違於分寸庶不差於錙銖詹珠星之在稱物莫逃於天地輕一羽而莫閼重勻亦逌玆揚寶錘以物物仰天路而司軌不獨勞於良工但器用之外施戎機繁而用中相務殷而循理紛事變之不暇孰無量於心內求矩矱之所同類繩墨之不頗繽不仰而不低視玆稱而爲度諒無往而不正一平字爲庶幾工奚勞於用錘事可省於爲權物物要其爾極亦一稱於吾身旣於事而取正況爲心焉如何拚璿題而激感仰聖意之攸在
정조 19년
乙卯十月二十一日辰時上御春塘臺抄啓文臣親試試射上齋儒生應製試取入侍時左承旨李祖承右承旨申耆左副承旨李儒慶右副承旨兪漢寧同副承旨李庚運假注書具得魯尹命烈記注官金良倜記事官吳泰曾檢校直閣金勉柱侍立上具平戎服乘輿出萬八門保定門由明光門靑陽門至春塘臺上曰大司成往集春門率諸儒生入來降輿御幕次引儀唱試官以下行禮試官李時秀李益運洪仁浩金啓洛金熙朝李肇源等及抄啓文臣上齋儒生行四拜禮上命試官陞殿上命益運寫御題策曰還餉試抄啓文臣限十日賦曰吾心如稱上命儒慶書傳敎曰每事順其勢則人亦悟其理昨夜新啓之例批者此也竝依前下下敎擧行事分付耆儒慶漢寧庚運曰昨日兩司之啓旣蒙允許公議得伸群情胥欣今下傳敎又何過中也上曰不緊矣諸承旨一竝遞差耆儒慶漢寧庚運退出上曰金啓洛鄭尙愚李光益李肇源承旨除授牌招察任命書榻敎曰同副承旨入侍又命書榻敎曰兵曹堂上入侍又命書榻敎曰左副承旨入侍上曰行首宣傳官進前上曰宣傳官柳曮拿入宣傳官啓柳曮拿入上曰汝以監軍所當禁捉者卽院隷掖屬橫挐之輩而乃反以儀軌廳下吏之持公事往來者至登草記嚴棍懲勵在所不已今番則姑爲參酌當觀來頭之夜巡勤慢有以處之命拿出上曰大司成入侍賤臣承命出傳與大司成李晩秀偕入進伏上曰日寒如此儒生等處使戶判給烏柴以解凍硯之可也又若有衣薄者亦爲知入少頃晩秀回奏以二儒生衣薄寒甚矣上曰卽令戶曹各賜綿布一匹絮綿二斤命書榻敎曰舊選抄啓文臣李祖承試官加差下抄啓文臣及儒生處宣醞儒生先退抄啓文臣射畫次第施以賞格上命書傳敎曰人有恒言身不已有此皆塗行之言而至於此重臣從近曲庇姑無論今番事因重臣酬應何如宛轉何如殊而蘇危而安眞所謂今卿猶古卿他不暇顧出而叩謝卽當然底道理而以重臣規模之畏約雖難辦此亦豈忍有牌必違有召不至殆若不識造化然者重臣負國大矣仍前任出牌之後一味鄕居略無動念其可曰有臣分乎所出命牌卽令還收行判尹徐有隣廣州府留守除授使之卽刻受符辭朝留守係是京職時任留守別無內遷事今日政使之付軍職上來納符又命書傳敎曰上齋儒生製述入庭者皆失題意惟十三券粗解三下一生員朴宗羽給二分三下進士金啓溫鄭弼東各納一分次上生員洪祜淵朴弘源進士韓永益生員金啓河李永老進士權燁李鍾夏生員李尙愚進士權馥各筆三枝墨一笏草次上進士南學中生員趙鎭壽各筆二枝墨一笏賜給又命書傳敎曰入格儒生明日待令于集春門外上乘輿出靑陽門入保定門還內諸臣以次退出
정조 19년
行都承旨黃昇源病行左承旨李益運坐直右承旨洪義浩坐左副承旨金啓洛坐直右副承旨鄭尙愚坐同副承旨李肇源坐注書二員未差假注書具得魯仕直尹命烈仕事變注書柳台佐仕
정조 19년
李肇源啓曰大司憲掌令二員持平一員未差執義柳畊持平洪秉臣在外監察茶時之意敢啓傳曰知道
정조 19년
李肇源啓曰校理吳鼎源疏批未下李升運傳旨未下副校理沈興永修撰金熙稷俱在外鄭東榦受由玉堂上下番俱空事甚未安副校理鄭來百副修撰韓致應竝卽牌招入直何如傳曰允
정조 19년
以校理李升運牌不進罷職傳旨傳于李肇源曰只推
정조 19년
傳于洪義浩曰左承旨右副承旨許遞前望單子入之待下批牌招今日殿座時先入侍後謝恩
정조 19년
傳于李肇源曰承旨前望單子入之李晩秀南公轍落點
정조 19년
以右承旨南公轍牌不進罷職傳旨傳于李肇源曰許遞前望單子入之待下批牌招察任
정조 19년
吏曹口傳政兼大司成李晩秀單付
정조 19년
傳于金啓洛曰同副承旨爲推考房
정조 19년
傳于鄭尙愚曰師律姑舍密符之尙不祗受待命於城外云者古今豈有如許紀綱乎萬萬駭然廣州留守徐有隣爲先記過待令當於春塘臺親臨侍衛置之只兵判以前侍衛待令事分付
정조 19년
備忘記京畿監司沈頤之下直長弓一張長箭一部廣州留守徐有隣下直長弓一張長箭一部片箭一部筒兒一箇賜給
정조 19년
以左副承旨蔡弘遠牌不進罷職傳旨傳于李肇源曰許遞前望單子入之待下批牌招察任
정조 19년
承旨前望單子入之洪義浩落點
정조 19년
傳于金啓洛曰承旨房仍右副爲軍士房
정조 19년
吏曹口傳政行大司成李晩秀單付
정조 19년
以呂駿永囚單子傳于李肇源曰分揀放送
정조 19년
以江華留守金履翼狀啓內司別提朴大純行色變幻極涉殊常緣由馳啓事傳于李肇源曰別提爲名者豈有乘轎之理乎若非別提則初不下去之人亦豈腰間突出乎無論如此如彼與渠乘他人乘渠焉敢開口曰然曰否乎令畿伯捉來送于刑曹嚴囚事令廟堂卽爲分付狀啓還下送雖以留守言之豈敢以不緊設實之事登聞乎爲先推考
정조 19년
傳于李肇源曰設若臺臣之論列結語自有法式則非姓而下一賊字於名上臺體反輕日前發啓當該臺臣亟施不敍之典非特爲故相此亦矯俗正習之一端也
정조 19년
刑曹啓目院吏金宗烒更招云云特敎嚴問之下其詐稱不知委折終不直告者究厥情狀誠極痛惡更加各別嚴杖期於得情何如啓幺麽院吏頑悍無比定式之下初曰不知始於更招以忘却樣變辭之狀極爲痛惡若此則金石之法令爲院吏所忘却使生疎之承宣自犯毁畫之罪下吏之事官員替當乎究厥所爲不可例杖而止不知與忘却委折更良嚴杖取招爲良如敎
정조 19년
李肇源以兵曹言啓曰今十月十三日傳曰關西遠射武士今已設取成川出身韓述道鐵箭能踰一百九十步可知私習之二百步爲先令兵曹特付別付料窠加給糧資每朔堂下武臣試射時兵判試取若踰二百步草記以爲邊將差送之地事命下矣臣於堂下武臣朔試射時以鐵箭試取則別付料軍官成川出身韓述道一矢一百八十步二矢二百二步三矢二百二十三步順安前萬戶金啓默一矢一百八十步二矢一百九十步三矢二百四步之意敢啓傳曰幾年勸奬能得成就其中成川出身韓述道之二矢俱越二百步而第三矢甚至二百二十三步之遠極爲可嘉道內準瓜好窠邊將作窠口傳差送以此意分付該道道帥臣謄關此傳敎輪示各邑此後若有三矢俱越二百餘步者當直除宣沙浦以此更卽申明分付之次人前萬戶金啓默此後更試三矢若越二百步草記如願下去下送每矢番番俱越後使之上送事亦爲分付該道道帥臣可也
정조 19년
兵曹口傳政事以韓述道爲植松萬戶
정조 19년
左議政兪産鎬箚曰伏以向來洊雷之異乃在收藏之月始也隱隱終焉轟轟仁愛警告自微而著由淺而深諄諄若耳提而面命焉然而天道玄遠有難測知乃我聖上惕然恐懼渙發絲綸責躬求助之意藹然於十行之間歷擧十五雷卦之彖象爻辭思聞咎徵之所由導之使言丁寧懇摯是誠轉移格回之一大機會而如臣等輩空疎憒劣不能指陳得失以對揚休命之萬一聯名進箚徒爲應文之具引例祈免未蒙體諒之恩及承批旨尤憎惶恧有臣如此將焉用哉重以床簀㱡㱡末由進身文陛却念爲日稍久則常情狃於旣往忽於方來臣於病裏餘憂靡釋寸衷如結乃敢收拾神精以申前箚未罄之蘊嗚呼治不徯志從古所云而至尊獨勞中朝發嘆未有若聖明之於近日也殿下欲維新世道而牽架補漏訖無攸濟殿下欲開廣言路而宏論長策寂未有聞殿下欲字惠民窮而恩澤或未敷宣殿下欲振刷朝綱而體統終欠整頓擧斯數事可知其他有君無臣固是群下不善對揚之罪而苟以陳善責難之第一義諦言之則惟當仰勉於聖上一心上下工耳朱子之告時君有曰歲月逾邁如川之流一往而不復返不惟臣之蒼顔白髮已迫遲暮而竊仰天顔亦覺非昔時矣臣之無似幸而遭際初元淸明之治于今倏已二十光陰矣乃敢以是語誦于殿下之前區區微誠庶或鑑諒而竊念聖人之志氣無時而衰矣益願奮發乾惕圖功惟終以答天意之眷顧以副民心之祈願則臣亦與有榮矣伏望聖明加勉於斯以爲遇災修省之要焉日昨許積復官之命遽下於意慮之外上自搢紳韋布下至輿儓匹庶莫不相顧愕眙此所謂民情大可見也臣於伊時病伏昏涔殆不省事只隨諸大臣後聯上箚及伏奉批旨以辭欠渾厚事多差爽誨責備至惶隕慙恧不知死所臣空疎寡陋昧於典故當此大義理大是非關頭不能指陳事實剖析源委致勤聖敎自顧官名無面可顯且以如是敷諭之後後更有犯敬禮之常典有不可顧爲敎俾不得更言臣於是乎一倍懍蹙而第伏見聖批及喉院所下傳敎中竊有一二可復者蓋當時致討之章雖以設置體府締結逆宗爲積之大案而體府之設則老成之論間或以爲不干締結之跡則諸囚之供亦多謂其不知然因跡以究心由著以探微則賊鐫之圖差副使逆堅之倚作聲勢凶徒之萃爲淵藪專由於再設體府陰養私兵則其時臺啓所云以堅爲子軍國之事一委其手嘯聚武夫釀成禍亂者可見其爲罪之首也逆宗之窺覘排布非徒逆堅之憑恃而要藉其父之陰助則臺啓所云積之不與凶謀安保其必無者可謂得其情也至如獨對密奏之事只出於故東平尉鄭載崙私錄文字而其後四五年之間賊勢甚張兇圖益急則怵於威制牽於利誘外示崖異而內實狎密始似斥排而卒歸爛熳蓋亦事勢之所必至則設有密奏一事此何足爲渠原恕之端也肆惟我聖祖始依嚴嵩例只命籍産歸田畢竟特允臺請遂至賜死及至己甲兩年乍復而旋仍到今百有餘年鐵案已成公論大定矣蓋積之死非獨其子之罪而藉使身無所犯而只坐收司凡父子十六歲以上之緣坐者國之常典則今有如堅之凶逆而置其子於大憝伸其父於應坐古今天下寧有如許法理哉竊恐容光之明尙或遺照於心跡著微之間有此非常之命而其於王綱何其於世道何至於金聖鐸事稱以爲師伸辨復擧四字凶言登諸章奏末乃云付之先天者事係莫重語極叵測此先大王所以明賜處分者也豈以言者之惹鬧而厥罪有所重輕也哉臣追伏聞兩人事旣允臺啓旋又有依前擧行之命實非所以明義理嚴隄防之道也伏願穆然深思翻然回悟積聖鐸復官宥罪之命竝卽收還以樹萬代君臣之綱焉向日遇災求言之敎以實而不以文有足以感動臣隣而第念求言之要不惟傳延乎未言之言必也優容乎已言之言然後言者方可以盡言也今殿下以至誠求之臣敢不以徠言之道仰答明旨而況事有關於彰明聖德導開言路者積抱耿耿之忱有不敢終默焉卽柳星漢事也蓋其疏上款事無論其有情無情大臣往復之書辭其他所謂私室之酬酢皆以爲事關莫重云爾則其所致討豈有異辭況下款事尤極虛謊不可但以爽實言凡今在廷之人孰不憤惋而第烏鳶之卵不毁而後鳳凰至誹謗之罪不誅而後良言進卽古人切至之喩也設令言者眞箇有心而妄言在國家包容之道歸之無心之科實爲聖世之美事而況其有心無心未可臆料私室酬酢本無明證者乎祗緣奸賊乘此閑隙內懷逞私之計外售誣聖之習譸張熒惑無所不有甚至於近密動靜謂渠獨知倡爲表襮之凶言怵以禍福之大關致使滿廷簪紳靡然惴慓莫敢容議及夫聖鑑孔昭奸狀莫逃則要爲掩蔽之資假作公共之憤入則以直欲手刃之意仰奏于前出則以文致罪名之說暴揚於外其至妖絶慝之伎倆反覆誣飾之情跡灼若觀火寧不痛哉筵席語祕雖未得詳當其皆毁面瞞之際聖敎之深惡而痛斥之者不啻如霜雪鈇鉞雖以最初批旨及伊後絲綸推之聖心好惡之所在可以仰揣而餘毒所及無一人說破顚末以致矯誣罔極言路日否有識憤歎容有極哉斯其關係至大亟宜明白敷示俾一國民曉然知聖上自初含容之量奸賊從中掩翳之跡以彰聖德以開言路實爲今日急先之務故敢將不毁鳥卵之義仰達於求言之下伏願留神澄省焉仍念臣宿症近尤添劇眞元日益沈綴淹潛床席蠢動無路近日公故一未赴參一行刀削而不得一言至今追思惶愧無死勢雖使然義難自安重以拘馬賤疾上煩聖念太醫再辱臨視珍劑屢叨恩賜感泣銘鏤圖報無階而奈此脆質重嬰痼疾有非時月所可差完久闕常禮罪不容貰强策殘骸理難苟全控免之私雖不敢屢瀆疾痛之呼或庶幾俯諒倘蒙聖慈特加哀憐亟解見任俾得安意調理則天地生成之澤臣將終始賴之取進止答曰省箚具悉卿懇有宋孝皇有寤寐英豪之想夙契深悟於紫陽而紫陽之奏有云歲月如流往不復返不惟臣之蒼顔白髮已迫遲暮竊仰天顔亦覺非昔時時夜已闌秉燭朗吟其相與之際有足想像於千載予亦點檢二紀間治法政謨何法可以爲則何謨可以足聽自顧初心汚不止此夷考其實欿多慊少數昨堂疏之批誦道尤悔之思今仰又引紫陽言以勉予深庸感佩附陳第一條言之盡矣便不新新而近所謂云云兩件之不干與不知猶不以爲大不然故相有知尙亦欽服於卿之公心但所引具書句語或涉逆詐億信能不爲白圭之玷耶第二條卿言旨哉與其勤諮於未言之言易若優容於已言之言初批本意閼而不章固有司之罪這間奸狀人莫得以知之則餘毒所及無一人說破云者眞境畫出妙處詮品然或辨之不明則還恐螮蝀於太淸難爲容諫之主說之未詳則却嫌纖翳於大義孰諒無隱之卿戒在涉禁未免掛一大抵卿等之遭逢於予所秉者䢷言之易爲力須與同朝之士務盡推車之功且觀於柳星漢職名之不改先從師父之故紙亟遵筵諭外此敷示其責亦惟在於卿等云耳卿須安心竢間視事仍傳曰此批答遣史官傳諭
정조 19년
草莽臣宋煥箕疏曰伏以臣頃於春官之除冒陳危懇蘄免誤恩及承批諭特賜依施而辭旨益隆乃以旣帶經筵之任斯速上來爲敎臣之兢惶悶蹙有倍于前區區愚分不敢以遞職而自安玆又夢寐之外伏奉敎旨以臣爲吏曹參議臣聞命隕越益無所容措也竊惟國有六職天官最重今臣所受新命實是參貳冢宰銓綜流品其爲職任所關甚大則其非庸陋蔭官所敢當者固無間於前職之有礙公格而不識聖明奚取於無似之賤臣又有此匪分之恩除也臣本資才駑下百不猶人而徒竊虛名厚誣一世遂至於上欺天聽以致前後之謬恩而今玆除命乃在於纔免春曹之餘此眞所謂假眞售僞安坐而取美職者也臣心慙恧尤當如何今若使臣不自量度冒昧承當罔念一己之狼狽以貽四方之嗤點則是臣從前所以冒死力辭者適足爲掠美沽名媒榮市寵之歸矣臣雖至愚豈忍爲此臣嘗聞朱子之言曰士大夫進退關風俗之盛衰在今賤臣之義則只守微分沒身丘壑或有補於廉恥之風而亦可爲仰報聖恩之萬一此尤臣之所不敢承命也雖然使臣筋力如可自振縱不敢有陳之望一至輦下以謝天眷自是分義之所當然而年迫七十病且癃痼長委床玆氣息如綫寧有一半分强策之勢也伏乞聖慈俯垂鑑諒亟賜指揮鐫削臣所叨職名以安愚賤之分千萬大幸臣無任瞻天望聖激切屛營之至謹昧死以聞省疏具悉莫見領敦之批乎否距己未一百十有七年之後雪恥酬文正爾以文正之後際是年叨是職又規是擧縱使撰敎文之人有知知感於整王綱而慮流弊況爾身親見而與有幸者當作何懷故曰明聖志所以光聖德也爾其勿辭斯速上來仍傳曰此批答成送有旨於吏議家
정조 19년
敎京畿監司沈頤之書王若曰留司殫保釐之勞克著已試之效甸服托屛翰之重庸侈申命之恩捨卿其誰維民所止惟卿故家令緖淸朝藎臣晉身榮塗常持勤謹和緩需世利器備諳錢穀甲兵旬宣之任屢叨風敎遠曁度支之務久掌歲計有餘蓋其才無適不宜故平日惟簡在上顧彼邦畿千里實是表準四方虎踞龍盤山河拱上京而作鎭星羅繡錯城邑夾三輔而鞏基培根達支固王化所當先者蠲徭均稅蓋民事不可緩焉矧自仙寢移奉以來尤重方岳兼管之任喬山之松栢日茂恭瞻月出遊之儀豐鄕之鑾蹕天回允爲歲來省之地供億不煩於經費縱無勞擾之端保障實關於形便宜軫摠轄之道玆授卿以兼京畿觀察使兵馬水軍節度使水原府留守江華府留守開城府留守廣州府留守都巡察使卿其毋替予訓克殫乃誠懷保之責是膺寧忽祛弊而蘇瘼整釐之務方急實合成始而圖終當天休之荐臻若爲躋民於仁壽之域顧地望之允協更喜得人於耉俊之中凡諸稟裁厥有彝典於戲從九卿出莫云內重而外輕馳一封書何難朝奏而夕可故玆敎示想宜知悉知製敎崔光泰製進
정조 19년
乙卯十月二十二日辰時上御春塘臺殿座入侍時右副承旨金啓洛同副承旨李肇源假注書具得魯記注官金良倜記事官吳泰曾以次進伏訖上曰京畿監司入侍賤臣承命出傳與京畿監司沈頤之諧入進伏上曰廣州纔陞留守凡百必多草創而比之畿營之緊重猶屬餘事欲得卿之重特召拜之矣頤之曰臣識短才下無以副聖簡矣命書傳敎曰係是兼留守雖未交龜別無所拘京畿監司沈頤之使之入來肅拜仍卽辭朝命先退肅命頤之退出上曰前陪入之廣州留守斯速入來之意傳之上曰出標信開集春門待令儒生入之上齋生進士朴宗羽金啓溫鄭弼東生員洪祜淵朴弘源進士韓永益生員金啓河李永老進士權燁李鍾夏生員李尙愚進士權馥南學中生員趙鎭壽進士李㷞以次進立臺下上曰儒生以次進前奏姓名敎宗羽曰滿場皆以當今製進而爾則何以知諸葛亮之說乎宗羽曰偶思平日之所閱而製納矣上命啓溫擧顔敎曰當此歲每念故重臣爾以重臣之子今偶見抄貴矣敎弼東曰爾誰之族也弼東曰故參判鄭彦忠之族孫也上曰做賦幾何弼東曰做四百矣敎祜淵曰汝何以知題意乎祜淵曰與金啓河同接知其爲孔明語矣敎弘源曰爾誰之子弘源曰朴世堂之玄孫也敎永益曰今榜知諸葛語者無見漏乎永益曰臣與李鍾夏同接俱得被抄其外不知矣敎啓河曰爾是曾經齋任者乎啓河曰然矣敎永老曰題之出處誰先知之永老曰適往金啓河接中知之矣敎曄曰賦爲幾首乎曄曰做賦二百矣敎鍾夏曰能知題意故雖得入格而文則失意矣敎尙愚曰爾是李英秀之子乎尙愚曰然矣上曰爾何以知題意乎尙愚曰似曾見得而未能的知故所呈之券不得分明矣上曰爾只用一句矣敎馥曰爾是誰之子乎馥曰南部令權熻之子也敎鎭壽曰做賦幾何而詩爲幾何鎭壽曰詩則做三百而賦則僅爲百數矣上曰爾旣知諸葛亮之語而獨於最下一隻用之何也鎭壽曰寫券之際有一儒勸用之故用之矣上曰一儒爲誰鎭壽曰玄承祚也上曰玄承祚呈券於天字而何曾用諸葛語乎仍命給券頒賞訖引儀唱拜儒生等行禮訖命儒生先退儒生等以次退出上曰拔送令旗廣州留守去來斯速知入仍命書傳敎曰情勢自情勢道理自道理親臨帳殿冒此風寒而尙不肅命此何道理何必坐要拿入之擧然後方可謂節拍乎臨殿意在信令兼欲身自罷之重臣到此有何可顧之事乎廣州留守徐有隣處爲先發送令旗嚴飭此而違命申前不踰松坡夜前不入山城當以師律從事一體分付廣州留守徐有隣入呈肅章上曰與下直單子竝爲捧入仍敎曰廣留下直後入侍賤臣承命出傳與廣州留守徐有隣偕入進伏上曰卿之所遭可謂罔測世道人心無復可言今已日晏卽爲離發必於今日內到任可也有隣飮泣曰臣宜死不死敢此登對聖敎之下不知所達矣命晩秀傳授敎諭書讀使聽之上曰廣州裨將招致臺下卽奉敎諭書從正路出可也有隣退出肇源曰臺閣去就事體不輕掌令李春輔不當入於罷職現告中而今日茶時啓辭以掌令二員未差書入至承批旨臺職與他自別則恐不可旣遞還仍本院之不察殊甚惶恐而臺諫去來之誤爲書納極爲駭然該吏令攸司科治何如上曰依爲之爾則推考可也出擧條命書傳敎曰違牌承旨許遞前望單子入之待下批牌招察任仍命退諸臣以次退出
정조 19년
行都承旨黃昇源病行左承旨李益運坐右承旨洪義浩坐直左副承旨金啓洛坐右副承旨鄭尙愚坐直同副承旨李肇源坐注書二員未差假注書具得魯仕直一員未差事變假注書未差
정조 19년
洪義浩以都摠府言啓曰今日入直內三廳武兼禁軍及軍兵等中日習射請出標信傳曰知道
정조 19년
洪義浩啓曰禁衛營將官來言今日本營軍兵日次私習云矣敢啓傳曰知道
정조 19년
洪義浩啓曰御營廳將官來言今日本廳軍兵日次私習云矣敢啓傳曰知道
정조 19년
李肇源啓曰合辭許久闕啓事甚未安新除授兩司諸臺竝卽牌招何如傳曰允
정조 19년
洪義浩啓曰臣依定式進詣仁政殿月臺入直禁軍戎器點考則皆無頉仍以傳敎內辭意勞問則亦皆好在云矣敢啓傳曰知道
정조 19년
金啓洛啓曰監兵使遞來後密符親納例也而前京畿監司徐有防使褊裨替納依定式推考何如傳曰允豈可各各勉出則見昨日爲廣留酬應之擧聞再昨夜爲廣留處分之敎但知竭蹶之爲目下當於理替納豈成說乎在外知義禁許遞其代除授牌招察任
정조 19년
洪義浩啓曰臣以入直禁軍戎器點考進去下直之意敢啓傳曰知道
정조 19년
傳于李益運曰持公事入侍承旨不可不備員都承旨黃昇源牌招
정조 19년
傳于金啓洛曰諸承旨持公事入侍
정조 19년
兩司前望單子入之大司諫李鼎揆執義李龜雲司諫宋翼孝獻納金若鍊正言趙錫晦金驥燦掌令李城輔邊景祐持平李鼎秉姜碩龜落點
정조 19년
傳于洪義浩曰左承旨入侍
정조 19년
有政吏批判書沈煥之疏批未下參判洪明浩進參議宋煥箕在外右副承旨鄭尙愚進啓曰判書沈煥之疏批未下參議宋煥箕在外未肅拜小臣獨政未安何以爲之敢稟傳曰仍爲之以洪秀晩爲副校理朴鍾淳爲副修撰林道浩爲兵曹參判金熙華爲典籍典籍鄭澣閔昌呂加設
정조 19년
以明川府使望筒傳于鄭尙愚曰更思爲所重雖令差代此時民事守令迎送宜念祭物封進愆其委折爲先査實狀聞事回諭該府使勘罪待査啓回下捧糴出場事分付
정조 19년
以植松萬戶韓述道望筒傳于洪義浩曰道內相換
정조 19년
兵批判書李得臣進參判林道浩病參議李羽晉病參知徐美修入直右承旨洪義浩進以朴基成爲宣傳官洪仁默爲慶尙右兵使玄命祿爲景福將康德重爲慶熙將寧城僉使李元喆植松萬戶韓述道相換僉知高景胤金在潤副護軍李章漢李光益副司直金頤柱金文淳李祖承南公轍蔡弘遠趙萬元玄重祚副司果申溆李尙雋竝單付
정조 19년
洪義浩啓曰事變假注書柳台佐身病猝重勢難察任今姑改差何如傳曰允
정조 19년
尹命烈有頉代以金邁淳爲假注書
정조 19년
柳台佐改差代以鄭澣爲事變假注書
정조 19년
金啓洛啓曰假注書金邁淳事變假注書鄭澣時無職名令該曹依例付軍職冠帶常仕何如傳曰允
정조 19년
傳于鄭尙愚曰科前五十例皆出六況今榜科名有所重何可踰年乎大臣近不登筵姑不提奏矣今番慶科文科年五十依例陞六而今日政典籍一竝加設啓下待窠次次陞實
정조 19년
金啓洛以弘文館言啓曰新除授副校理沈興永時在京畿廣州地經筵入番事緊請斯速乘馹上來事下諭傳曰依啓
정조 19년
金啓洛以內醫院都提調提調意啓曰因左議政兪彦鎬看病書啓批旨內藥房有邊致翰故大臣病患頻有之若非致翰無看病之醫官乎逐致翰可無看病之行逐送議參鍼醫中一廳其代差出事命下矣依下敎本廳醫官邊致翰移付議藥同參之意敢啓傳曰知道
정조 19년
鄭尙愚以備邊司言啓曰向因湖南暗行御史鄭晩錫別單再次回啓草記批旨內今日革一宿弊明日行一實政之方卿等更加理會期於對揚事命下矣蓋此繡單所論邑弊民隱外面驟看無非可以釐革者而第其間或有法久弊生者或有襲謬成例者或有不必上煩者或有未諳事情者苟欲逐項依施則誠恐一瘼纔祛一瘼復生前弊旣改後弊有倍不可不較量其緊歇輕重當次第條陳以請稟裁而其中珍島郡之酷被災荒最多顚連觀於繡啓則尤可推知此等處不必待穡事之出場道啓之登聞而宜有別般蠲恤之典珍島郡穀簿各樣逋負邑弊轉痼事珍島穀簿之轉成痼弊已爲九年之久而有官逋焉有吏逋焉非由於昨年歉荒可知吏逋固已可駭官逋是何名色此而置之大關國體令道臣細加査櫛毋論官逋吏逋待秋成準數捧上負逋之該吏自本道照法重繩冒犯之該倅竝與年條穀數而指名狀聞以爲拿問嚴勘之地珍島郡他邑移來軍兵還送事本邑捐瘠之多實爲一道之最旣登繡啓則軍籍之虛伍可以推知若不及今變通終至責徵身布則其勢必將歸於隣族之侵而瘡痍甫起之類又不得聊其生矣先除切骨之弊以爲奠安之圖似爲目下急務依繡啓所論樂安水鐵匠十三名金溝騎兵二名興陽水軍二十名毋論還送本邑與移送他州於此兩者道臣酌量事勢卽爲釐正俾無一民失所狼狽之患似合事宜珍島牧場事或曰移設牧官或曰合屬本郡前後議論各自不一而利害便否有難遙度分付司僕寺發關知委於該道道臣詳察地勢採探民情論理狀聞後仍令本寺稟處所安島延齡君房屯稅事每結米八十斗宮差供饋米五十斗去核五百斤添價各一兩餘云云宮差導掌或多橫斂之弊而非但比年以來朝令截嚴宮屯之有土無土自有一副當當納之數爻則導掌雖無狀豈有年年三四倍徵捧之事民人雖畏怯亦豈有年年三四倍備納之擧乎揆以事理全不近似而繡啓旣如是丁寧遠外事情亦不可知亟令道臣取考其捧上冊子探問其稱冤有無依他宮房例一一釐正後形止使之狀聞所安島設鎭事民人被困於邑屬而無主張禁止之人則乃有此設置鎭將之願其情可謂慽矣而供億等節申明舊典嚴立科條則可以快祛如前之弊其外侵漁之端道臣守令若能體朝家軫念島民之意隨事嚴斷則亦可以永賴矣設置鎭將事勢恐涉張大置之濟州公行往來候風時供億之需收斂島民事所安島之濟州公行候風時供億之需專責島民者實爲本島窮民最難支之巨弊蓋濟州都會官每歲以康海兩邑輪回差定凡係公行往來之人自官供億自是事例而貽弊窮民越視秦瘠全不備給任其收斂者其可曰道有道臣邑有守令乎事體所在萬萬駭然此不必別立科條只宜申明舊式俾不得違越而已以此意嚴飭兩都會官各其當次時公行往來之人毋論上下尊卑又毋論候風淹速供億之費竝自都會官計日輸送雖微瑣之物若或有侵徵島民之弊則當該守令論列狀聞拿問嚴勘之意更爲定式施行又或因循不察現發於繡衣或使星之行則當該道臣一體論責事亦爲分付何如傳曰今番湖南繡啓之次次回啓蓋欲責其實效也穀簿事軍額事牧場事付之道臣拔例釐弊或有意見狀聞所安島宮屯事曾聞該宮導掌之弊不特所安島爲然云先從該島拔例査覈狀聞該島設鎭一款卿等持疑之論誠然而道內事情或皆爲便乎此亦論理狀聞該島民公行受困事不可但以嚴勘嚴禁等說塞責杜弊亦令道臣與地方守令面議行之永久民得安葬之策一體狀聞如是措語下敎之後若無實效反不若循例回啓竝以此意令道臣知悉可也
정조 19년
李肇源以刑曹言啓曰因江華留守金履翼狀啓內司別提朴大純令畿伯捉來送于刑曹嚴囚事命下矣朴大純自畿營纔已捉來嚴囚之意敢啓傳曰下送該府令守臣城門外開坐嚴杖後卽其地充軍可也
정조 19년
領議政洪樂性箚曰伏以臣昨伏見朝紙有領敦寧金履素箚子入啓故竟日伏俟批旨之下矣晩後始聞至命錄事封還而以不爲入啓更頒云臣於是伏不勝憂歎之至大臣之陳箚進言亶出於明義理而嚴隄防仰補衮闕俯伸公義之苦心則事面不輕有異於尋常辭職之比雖有不槪於聖心者勉賜批敎從違之間開示誨諭誠光於聖德而合於敬禮矣何及初不賜批至使封還耶況旣曰入啓又曰不爲入啓謄諸朝報相繼頒示中外瞻聆莫不駭惑此又事體所在不可不念者也臣數日以來重患感冒眩暈添劇伏枕昏綴之中自聞此報不任愚衷之耿耿玆敢冒陳伏乞聖明亟命還入領敦寧箚本卽賜批諭快降允從千萬顒祝云云答曰省箚具悉卿懇言不可不示信只令封還亦寓敬禮所請不允卿須安心愼攝仍傳曰此批答遣史官傳諭日前領敦之箚封還也亦欲存層節以入啓出朝紙則使之遣史官如未也則招致錄事傳之矣觀於卿箚事實差爽當該承旨推考近來朝紙之不由兩司吏自闕外徑頒之習嚴禁何如則又有此現發令該曹査出各別嚴杖取招照律痛懲草記事分付
정조 19년
都承旨黃昇源疏曰伏以臣踪地恧蹙縮伏屢日恭俟嚴勘不意聖度天大譴罰不加恩召荐降臣誠惶隕震慄不知所以臣於數昨業已冒膺於見職則何敢更事引義而臣側聞大臣分付政曹向日去來之政吏至於囚禁云大臣追提旣往替繫下吏則在臣自處之道何敢晏然冒赴於夙夜之列哉反覆參倚承膺無路荐犯違傲臣罪至此尤合萬殞伏乞聖慈俯垂鑑諒亟令鐫削臣見帶之職仍令重勘臣瀆擾之罪以肅朝綱以靖私義不勝幸甚臣無任云云傳曰還給
정조 19년
校理吳鼎源疏曰伏以臣待罪嶺邑數年于玆乃於月前伏奉玉署除命有旨遠臨逖違天陛之餘區區戀結之忱不任北望攢頌之至臣於是卽日登程路中獲蒙恩遞將毋還歸纔過數旬矣千萬夢想之外又伏承玉署除旨天牌儼臨當此天災告警聖心惕勵之日固當竭蹶趨承以伸叩謝之忱而第臣前任梁山郡解由方在未出之中格例所拘進身無路玆敢冒進短章仰瀆崇嚴伏乞聖慈俯賜鑑諒亟削臣職以存公格千萬幸甚臣無任云云踏啓字
정조 19년
乙卯十月二十三日辰時上御誠正閣諸承旨持公事入侍時左承旨李益運右承旨洪義浩左副承旨金啓洛右副承旨鄭尙愚同副承旨李肇源假注書具得魯尹命烈記注官金良倜記事官吳泰曾檢校直閣金勉柱以次進伏訖上曰無公事承旨先退益運義浩啓洛尙愚退出命書榻敎曰王大妃殿進御加味參橘茶十貼製入肇源讀奏公事命啓下書判付訖仍命書傳敎曰未肅拜判尹許遞前判尹具㢞仍任牌招察任以玉堂罷職現告命書傳敎曰其中李明淵則文雖荒糅言不隨衆此等之人合有參恕況古弼之事何與於古相而豈可混捧傳旨承旨推考傳旨勿施上曰近來假注書望未見金邁淳之名也肇源曰以朔書之不書捧入禁推傳旨而未下故不敢擬望云矣命書傳敎曰新榜假官中不見金邁淳之名問之以月前朔書之未及書呈例捧禁推傳旨而然云其時傳旨以休紙還下其委折該房査處邁淳分揀肇源曰新榜之未付假注書者尙多而以一窠輪差十日爲限故鄕居新恩之尙不得榮覲榮掃者多今適事變有窠合有變通之道矣上曰從今以二窠輪差而明經者不必試製只限三日出代可也上曰右副承旨入侍出榻敎得魯出傳右副承旨鄭尙愚進伏上曰政官牌招開政肇源曰前大司諫韓用龜以未肅拜當入於許遞現告而誤以罷職捧傳旨原傳旨改付標以入而前掌令李春輔則昨日擧條纔已啓下以何傳旨捧入乎敢此仰達矣上曰依爲之李春輔則以許遞捧傳旨可也上顧謂勉柱曰朱書能誦講員待令乎勉柱對曰昨有待下敎來待之敎故不爲待令矣上曰唯勉柱曰京畿公都會當依昨年例自內閣擧行乎上曰未得詳知必爲詳考更爲取稟可也仍命退承史以次退出
정조 19년
行都承旨黃昇源坐行左承旨李益運監印所直右承旨洪義浩坐直左副承旨金啓洛坐直右副承旨鄭尙愚監印所直同副承旨李肇源監印所直注書二員未差假注書具得魯仕直南度中仕事變假注書閔令儒仕
정조 19년
李肇源啓曰大司憲未差執義李龜雲掌令李城輔邊景祐持平姜碩龜李鼎秉在外監察茶時之意敢啓傳曰知道
정조 19년
傳于洪義浩曰右承旨入侍
정조 19년
傳于李益運曰莫重日記有此疎漏修正之前不可入侍以此知悉
정조 19년
以平安監司金載瓚狀啓鐵箭遠射人別般敎習事判付內啓下兵曹爲旀兵營已有貢武院監營則今始設興武院道臣事極爲可嘉此後勸奬之方益加留意雖以京師言之勸武以吏曹與副提學等名官至親爲之自是古例一視之道京外何異興武貢武院武士另擇地處而地處好身手好遠射兼有膂力四歧俱當者如有之兩院中一人每歲末監兵營較試十分可合則修狀啓上送于壯勇營以爲別般收用之地若乏人以不得擧行之意狀啓亦爲枚報兵曹及該營而萬一拘於顔私苟充上送道臣難免薦擧不公之罪以此分付爲良如敎
정조 19년
金邁淳改差代以南度中爲假注書
정조 19년
鄭澣陞六代以閔令儒爲事變假注書
정조 19년
以平安兵使申應周狀啓江界等邑所送襦衣紙衣考檢護送事判付內啓下備邊司爲旀欲見循例祗受狀啓則何必屢煩飭敎乎此狀啓啓字爻周還下送仍令廟堂枚擧嚴飭眞箇派及眞箇有效然後以其形止狀聞北道一體嚴飭眠盾之祗受狀啓無敢爲之事分付爲良如敎
정조 19년
金啓洛以弘文館言啓曰本館上番闕直事甚未安修撰鄭東榦由限已過與新除授副校理洪秀晩副修撰朴鍾淳竝卽牌招以爲推移入直之地何如傳曰允
정조 19년
李肇源以刑曹言啓曰朝紙不由兩司吏自闕外徑頒之該吏令該曹査出各別嚴杖取招照律痛懲草記事命下矣依傳敎敦寧府當該書吏崔相崑捉來嚴杖査問則招內渠則以本府奇別書吏待令於闕外兩司書吏則待令於闕內而大臣箚子入呈時適値闕門下鑰之後不得入通於兩司吏渠自闕外書頒之罪遲晩納招矣朝紙之不由兩司吏自外徑頒者飭禁至嚴則諉以闕門下鑰任自書頒究厥罪犯誠極駭痛嚴杖之下旣已遲晩罪人崔相崑江原道金城縣定配所卽爲押送何如傳曰允
정조 19년
刑曹啓目司憲府書吏尹道亨旣已遲晩自臣曹考律嚴勘何如啓治罪放送爲良如敎
정조 19년
行都承旨黃昇源坐行左承旨李益運坐右承旨洪義浩坐左副承旨金啓洛坐右副承旨鄭尙愚坐直同副承旨李肇源坐直注書二員未差假注書具得魯仕直南度中仕事變假注書閔令儒仕
정조 19년
藥房提調李時秀副提調黃昇源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 19년
洪義榮啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 19년
金啓洛啓曰明日翼陵忌辰祭正日相値視事頉稟之意敢啓傳曰知道
정조 19년
傳于鄭尙愚曰昨日入侍承旨持日記校正件入侍
정조 19년
鄭尙愚啓曰京畿監司沈頤之依下敎來待矣傳曰入侍
정조 19년
傳于鄭尙愚曰提調入侍
정조 19년
黃昇源啓曰假注書南度中事變假注書閔令儒時無職名令該曹依例付軍職冠帶常仕何如傳曰允
정조 19년
鄭尙愚啓曰藥房都提調洪樂性爲承候來待矣傳曰慈候比朝差勝卿等入來本院問安聞欲爲之慈心甚以不安爲敎問安勿爲之卿則旣入來入侍
정조 19년
金啓洛以兵曹言啓曰內吹螺赤及龍虎營兼內吹等今秋等習角時賞格木依啓下別單分等施賞之意敢啓傳曰知道
정조 19년
金啓洛以壯勇營言啓曰本營將校射會時連五巡全布人依節目別單書入之意敢啓傳曰知道
정조 19년
乙卯十月二十五日午時上御便殿藥房提調京畿監司入侍時右副承旨鄭尙愚假注書具得魯記注官金良倜記事官吳泰曾藥房提調李時秀京畿監司沈頤之以次進伏訖上曰醫官白聖一進前慈宮待令按察醫女詳傳分野及形症可也醫女以左足部內踝上初因小癤如水泡疔樣外有紅暈中帶黃色按之牽引微有浮意傳于聖一上曰初以小癤粘黑膏藥少瘉矣因有時騷癢洗以鹽湯經夜之後癤處腫起大如銀杏四旁微浮處如舊錢一分有半似不無瓜毒之誤入今方以蘇葉煎水作木米餠粘付更有何劑可責乃瘉乎聖一對曰皮麻子添入木米餠連爲溫粘則似好矣上曰依此製進而自外製入則無以乘溫粘付以材料入之以爲自內製粘之地可也時秀曰無刺痛之節乎上曰痛癢俱緊故寐睡不得安穩矣上曰提調先退監劑以入可也敎頤之曰卿於何年爲畿伯而今且重莅乎頤之曰癸卯除拜甲辰遞歸矣上曰已爲十二年之久矣畿營較其時事面稍重卿須務爲之可也頤之曰臣之精力才識實無堪承望矣上曰畿農亦不可謂登孰而豐德近處最可悶矣頤之曰又爲可幸者田農稍登矣然而各邑開倉已至多日輸糴者絶少臣雖連加申飭而姑未知畢竟如何矣前年公都會以災年試邑之貽弊自營捧券入于內閣以爲考試之地而此乃一時特例今年則依例遣都事試取乎上曰畿邑貽弊便是年年經一監試此豈不軫念處乎頤之曰設場爲三日故當次邑貽弊反有甚於監試矣上曰不必內閣考試自監營捧券考試可也頤之曰右道秋等都試未及設行而明年春等都試時合爲設行亦有已例何以爲之乎上曰依此爲之可也頤之曰昨年本道公都會特軫試邑之弊別下有旨各其守令聚該邑擧子於官庭以其下送之題捧券上送于巡營自巡營送于內閣大邑取三人中邑取二人小邑取一人其中貧儒給糧上送令都事都試於新營捧券入送而道伯役役於民事何暇考券如是試取則都事主試輕矣曾經道伯且帶成均之任依華城公都會例令原任直提學徐有防考試初抄書題十七日下送該道十九日試取再試書題臨時下送講則亦依華城以製述爲之事分付邦畿咫尺小民猶施惠況多士乎此意令畿邑三十州諸生知悉事命下而此無定制之事今年則何以擧行乎上曰道內之每年設監試初試卽諸道所無之弊而可東可西之事不必續續更張從後指一定式亦可至於今年則秋務凡事前伯皆措置卿亦優閒初抄使列邑捧券上送卿考試而再試則亦依昨年例營下試取試官則卿爲之可也出擧條頤之曰客使當前臣於支飭一事有區區所懷矣支飭定例雖已頒行沿路各邑必欲務勝之之故鋪陳屛帳及饌品飯供物色尺數邑邑各異以致許多弊端無所不有今若始自京畿初站至義州終站而無論大小物種色品高低泯然一色彼此無所加減則非但爲省弊之道庶無支勅時紛挐之患自廟堂作爲一定之制嚴明知委雖微細之物若有毫分違越之事當該支飭官嚴加勘處則其弊可除敢此仰達矣上曰依爲之備堂中戶判摠使專管支飭之事與三道道臣預爲往復停當而卿先出假令自畿內弘濟院至義州無或一毫有不齊之嘆而如是嚴飭之後若有務勝之處令遠接使先從該守令狀聞論罪事預令三道知悉而又或藉此應行之事或有不勤亦豈成說乎一體嚴飭可也出擧條仍命退諸臣以次退出